CC 20220801
Texts - Ærgeweorc\nOld English transcripts of tracks on CD 1\nYou may copy or print these texts.\nFor use with First Steps in Old English\n- a complete Old English language course\nHwitanwyllesgeat and Humbra ea,\nLigoraceaster and Lincylene\nand Snotingaham, swylce Stanford eac\nand Deoraby. Dæne wæran æror\nFrom The Parker Chronicle\nAlfred on Athelney\nHer hiene bestæl se here on midne winter ofer tuelftan niht to Cippanhamme, 7 geridon Wesseaxna lond 7 gesæton 7 micel þæs folces (7) ofer sæ adræfdon, 7 þæs oþres þone mæstan dæl hie geridon, 7 him to gecirdon buton þam cyninge Ælfrede. 7 he lytle werede unieþelice æfter wudum for, 7 on morfæstenum; 7 þæs ilcan wintra wæs Inwæres broþur 7 Healfdenes on Westseaxum on Defenascire mid .xxiii. scipum, 7 hiene mon þær ofslog, 7 .dccc. monna mid him. 7 .xl. monna his heres; 7 þæs on Eastron worhte ælfred cyning lytle werede geweorc æt Æþelingaeigge, 7 of þam geweorce was winnende wiþ þone here, 7 Sumursætna se dæl, se þær niehst wæs; Þa on þære seofoðan wiecan ofer Eastron he gerad to Ecgbryhtes stane be eastan Sealwyda, 7 him to common þær ongen Sumorsæte alle, 7 Wilsætan, 7 Hamtunscir se dæl, se hiere behinon sæ was, 7 his gefægene wærun; 7 he for ymb ane niht of þam wicum to Iglea, 7 þæs ymb ane to Eþandune, 7 þær gefeaht wiþ alne þone here, 7 hiene gefliemde, 7 him æfter rad oþ þæt geweorc, 7 þær sæt .xiiii. niht; 7 þa salde se here him foregislas 7 micle aþas þæt hie of his rice uuoldon 7 him eac geheton þæt kyning fulwihte onfon wolde 7 hie þæt gelæston swa, 7 þæs ymb .iii. wiecan com se cyning to him Godrum þritiga sum þara monna þe in þam here weorþuste wæron æt Alre, 7 þæt is wiþ Æþelinggaeige; 7 his se cyning þær onfeng æt fulwihte, 7 his crismlising was æt Weþmor, 7 he was .xii. niht mid þam cyninge, 7 he hine miclum 7 his geferan mid feo weorðude.\nAnno 755 [actually 757]\nHer Cynewulf benam Sigebryht his rices 7 West Seaxna wiotan for unryhtum dædum buton Hamtunscire 7 he hæfde þa oþ he ofslog þone aldormon þe him lengest wunode 7 hiene þa Cynewulf on Andred adræfde 7 he þær wunade oþ þæt hiene an swan ofstang æt Pryfetesflodan 7 he wræc þone aldormon Cumbran 7 se Cynewulf oft miclum gefeohtum feaht uuiþ Bretwalum 7 ymb .xxxi. wintra þæs þe he rice hæfde he wolde adræfan anne æþeling se was Cyneheard haten 7 se Cyneheard wæs þæs Sigebryhtes broþur 7 þa geascode he þone cyning lytle werode on wifcyþþe on Merantune 7 hine þær berad 7 þone bur utan beeode ær hine þa men onfunden þe mid þam kyninge wærun 7 þa ongeat se cyning þæt 7 he on þa duru eode 7 þa unheanlice hine werede oþ he on þone æþeling locude 7 þa utræsde on hine 7 hine miclum gewundode. 7 hie alle on þone Cyning wærun feohtende oþ þæt hie hine ofslægenne hæfdon 7 þa on þæs wifes gebærum onfundon þæs cyninges þegnas þa unstilnesse 7 þa þider urnon swa hwelc swa þonne gearo wearþ 7 radost 7 hiera se æþeling gehwelcum feoh 7 feorh gebead 7 hiera nænig hit geþicgean nolde'. Ac hie simle feohtende wæran oþ hie alle lægon butan anum Bryttiscum gisle 7 se swiþe gewundad wæs. Þa on morgenne gehierdun þæt þæs cyninges þegnas þe him beæftan wærun þæt se cyning ofslægen wæs þa ridon hie þider 7 his aldormon Osric 7 Wiferþ his þegn 7 þa men þe he beæftan him læfde ær 7 þone æþeling on þære byrig metton þær se cyning ofslægen læg 7 þa gatu him to belocen hæfdon 7 þa þærto eodon 7 þa gebead he him hiera agenne dom feos 7 londes gif hie him þæs rices uþon 7 him cyþdon þæt hiera mægas him mid wæron þa þe him from noldon 7 þa cuædon hie þæt him nænig mæg leofra nære þonne hiera hlaford 7 hie næfre his banan folgian noldon 7 þa budon hie hiera mægum þæt hie gesunde from eodon 7 hie cuædon þæt tæt ilce hiera geferum geboden wære þe ær mid þam cyninge wærun þa cuædon hie þæt hie hie þæs ne onmunden þon ma þe eowre geferan þe mid þam cyninge ofslægene wærun. 7 hie þa ymb þa gatu feohtende wæron oþ þæt hie þærinne fulgon 7 þone æþeling ofslogon 7 þa men þe him mid wærun alle butan anum se wæs þæs aldormonnes godsunu 7 he his feorh generede 7 þeah he wæs oft gewundad. 7 se Cynewulf ricsode .xxxi. wintra 7 his lic liþ æt Wintanceastre 7 þæs æþlinges æt Ascanmynster 7 hiera ryhtfæder cyn gæþ to Cerdice 7 þy ilcan geare mon ofslog Æþelbald Miercna cyning on Seccandune 7 his lic liþ on Hreopadune 7 Beornræd feng to rice 7 lytle hwile heold 7 ungefealice 7 þy ilcan geare Offa feng to rice 7 heold .xxxviiii. wintra 7 his sunu Egferþ heold .xli. daga 7 .c. daga. Se Offa wæs Þincgferþing Þincgferþ Eanwulfing, Eanwulf Osmoding, Osmod Eawing, Eawa Pybing, Pybba Creoding, Creoda Cynewalding, Cynewald Cnebing, Cnebba Iceling, Icel Eomæring, Eomær Angelþowing, Angelþeow Offing, Offa Wærmunding, Wærmund Wyhtlæging, Wihtlæg Wodening.\nDeniga Hergung - The Danes' Harrying\nHer on ðissum geare ferde se here abutan Defnanscire into Sæfernmuðan ond þær gehergodon ægðer ge on Cornwealum ge on Norðwealum ond on Defenum, ond eodon him þa up æt Wecedport and þær micel yfel worhton on bærnette and on manslihtum. Ond æfter þam wendon eft abutan Penwihtsteort on ða suðhealfe ond wendon þa into Tamermuðan ond eodon þa up oðþæt hie comon to Hlidaforda ond ælc ðing bærndon ond slogon þæt hie gemetton ond Ordulfes mynster æt Tæfingsctoce forbærndon ond unasecgendlice herehuðe mid him to scipum brohton.\nEngla Tocyme - The Arrival of the English\nÐa wæs ymb feower hund wintra and nigon and feowertig fram ures drihtnes menniscnysse þæt Martianus casere rice onfeng and vii gear hæfde. Se wæs siexta eac feowertigum fram Agusto þam casere. Ða Angleþeod and Seaxna wæs gelaðod fram þam foresprecenan cyninge, and on Brytene com on þrim miclum scipum, and on eastdæle þisses ealondes eardungstowe onfeng þurh ðæs ilcan cyninges bebod, þe hie hider gelaðode, þæt hie sceoldon for heora eðle compian and feohtan. And hie sona compodon wið heora gewinnan, þe hie oft ær norðan onhergodon; and Seaxan þa sige geslogon, þa sendon hie ham ærendracan and heton secgan þisses landes wæstmbærnysse and Brytta yrgþo. And hie þa sona hider sendon maran sciphere strengrena wigena; and wæs unoferswiðendlic werod, þa hie togædre geþeodde wæron. And him Bryttas sealdon and geafon eardungstowe betwuh him, þæt hie for sibbe and for hælo heora eðles campoden and wunnen wið heora feondum, and hie him andleofne and are forgeafen for heora gewinne.\nComon hie of þrim folcum ðam strangestum Germanie, þæt is of Seaxum and of Angle and of Geatum. Of Geata fruman sindon Cantware and Wihtsætan; þæt is seo ðeod þe Wiht þæt ealond oneardað. Of Seaxum, þæt is of ðam lande þe mon hateð Ealdseaxan, comon Eastseaxan and Suðseaxan and Westseaxan. Of Engle comon Eastengle and Middelengle and Mierce and eall Norðhymbra cynn; is þæt land ðe Angulus is genemned, betwuh Geatum and Seaxum; and is sægd of ðære tide þe hie ðanon gewiton oð todæg þæt hit weste wunige. Wæron ærest heora latteowas and heretogan twegen gebroðru, Hengest and Horsa. Hie wæron Wihtgilses suna, þæs fæder wæs Woden nemned, of ðæs strynde monigra mægða cyningcynn fruman lædde. Ne wæs ða ielding to þon þæt hie heapmælum comon maran weorod of þam þeodum þe we ær gemynegodon. And þæt folc ðe hider com ongan weaxan and miclian to þon swiðe þæt hie wæron on miclum ege þam selfum landbigengum ðe hie ær hider laðedon and cigdon.\nÆfter þissum hie ða geweredon to sumre tide wið Pehtum, þa hie ær ðurh gefeoht feor adrifon. And þa wæron Seaxan secende intingan and towyrde heora gedales wið Bryttas, cyðdon him openlice and sægdon, nemne hie him maran andleofne sealden, þæt hie woldon him sylfe niman and hergian, þær hie hit findan mihton. And sona ða beotunge dædum læston; bærndon and hergodon and slogon fram eastsæ oð westsæ, and him nænig wiðstod. Ne wæs ungelic wræcc þam ðe iu Chaldeas bærndon Hierusaleme weallas and ða cynelican getimbru mid fyre fornomon for ðæs godes folces synnum. Swa þonne her fram þære arleasan ðeode, hwæðere rihte godes dome, neah ceastra gehwylce and land forhergode wæron. Hruron and feollon cynelicu getimbru somod and anlipie, and gehwær sacerdas and mæssepreostas betwuh wibedum wæron slægene and cwielmde; biscopas mid folcum buton ænigre are sceawunge ætgædre mid iserne and lige fornumene wæron. And ne wæs seo bebyrignys sealde þam ðe swa hreowlice acwealde wæron. And monige ðære earmen lafe on westenum fangene wæron and heapmælum sticode. Sume for hungre heora feondum on hand eodon and ecne þeowdom geheton wið ðæm þe him mon andleofne forgeafe; sume ofer sæ sorgiende gewiton; sume forhtiende on eðle gebidon and þearfende lif in wuda and in westenum and on heam clifum sorgiende mode symle dydon.\nbeorna beahgifa and his broþor eac,\nafaran eeadweardes swa him geæþele wæs\nfrom cneomægum þæt hi æt campe oft\nhord and hamas. Hettend crungun,\nSceottta leoda and scipflotan\nofer scild scoten swilce Scittisc eac\nondlongne dæg eoredcistum\nheardes hondplegan hæleþa nanum\nþæra þe mid Anlafe ofer æra gebland\non þam campstede cyningas giunge,\neorlas Anlafes unrim heriges,\nflotan and Scotta. Þær geflemed wearð\nto lides stefne litle werode;\non his cyþþe norð Costontinu\nmæca gemanan, he wæs his mæga sceard\nbeslagen æt sæcce and his sunu forlet\non wælstowe wunden forgrunden,\ngiiungne æt guðe. Gelpan ne þorfte\nbeorn blandenfeax bilgeslihtes,\ndreorig daraða laf on Dinges mere\neft Iraland æwiscmode.\ncyning and æþeling cyþþe sohton,\nWesseaxna land wiges hremige.\nsaluwigpadan þone sweartan hræfn\nhyrnednebban and þane hasewanpadan\nearn æftan hwit, æses brucan\ngrædigne guðhafoc and þæt græge deor\nsweordes ecgum þæs þe us secgaþ bec,\nEngle and Seaxe up becoman\nearlas arhwate eard begeatan.\nInes Domas - Extracts from the Laws of King Ine\nBe Ines domum. xliiij. Ic, Ine, mid Godes giefe Westseaxena cyning, mid geðeahte ond mid lare Cenredes mines fæder ond Heddes mines biscopes ond Eorcenwaldes mines biscopes, mid eallum minum ealdormonnum ond þæm ieldstum witum minre ðeode ond eac micelre gesomnunge Godes ðeowa, wæs smeagende be ðære hælo urra sawla ond be ðæm staþole ures rices, ðætte riht æw ond rihte cynedomas ðurh ure folc gefæstnode ond getrymede wæren, þætte nænig ealdormanna ne us undergeðeodedra æfter þam wære awendende ðaus ure domas.\nBe gefeohtum. l. Gif hwa gefeohte on cyninges huse sie he scyldig ealles his ierfes ond sie on cyninges dome hwæðer he lif age oþþe nage. Gif hwa on mynstre gefeohte, cxx scillinga gebete. Gif hwa on ealdormonnes huse gefeohte oððe on oðres geðungenes witan, lx scillinga gebete he ond oþer lx geselle to wite. Gif ðonne on gafolgeldan huse oððe on gebures gefeohte cxx scillinga to wite geselle and ðam gebure vi scillinga. Ond þeah hit sie on middum felda gefohten, cxx scillinga to wite sie agiefen. Gif ðonne on gebeorscipe hie geciden ond oðer hiora mid geðylde hit forbere, geselle se oðer xxx scillinga to wite.\nThe Ordeal - B. Be ðon ðe ordales weddigaþ\nGIF hwa ordales weddige, ðonne cume he, þrim nihtum ær, to þam mæssepreoste þe hit halgian scyle, and fede hine sylfne, mid hlafe and mid wætre and sealte and wyrtum ær he to gan scyle, and gestonde him mæssan þæra þreora daga ælcne, and offrige to and ga to husle ðy dæge þe he to ðam ordale gan scyle, and swerige ðonne þone að þæt he sy mid folcryhte unscyldig ðære tihtlan, ær he to ðam ordale ga.\nAnd gif hit sy wæter, ðæt he gedufe oþre healfe elne on þam rape. Gif hit sy isenordal, beon ðreo niht ær mon þa hond undo.\nLæcedomas - Leechdoms\nWið ða blegene genim nigon ægra ond seoð hie fæste, ond nim þa geolcan ond do þæt hwite aweg, ond mera ða geolcan on anre pannan, ond wring þæt wos ut þurh ænne clað, ond nim eall swa fela dropena wines swa ðara ægra beo, and eall swa fela dropena unhalgodes eles, ond eall swa fela huniges dropena, ond of finoles moran eall swa fela dropena, genim ðonne ond do hit eall tosomne ond wring ut ðurh ænne clað ond sele ðam menn etan. Him bið sona sel.\nGif mon ðung ete, aþecge buteran ond drince - se ðung gewit on ða buteran. Eft wið ðone, stande on heafde, aslege him mon fela scearpena on þam scancan, þonne gewit ut þæt atter þurh þa scearpan.\nWið Dweorh - Against a Dwarf\nWið dweorh man sceal niman VII lytle oflætan, swylce man mid ofrað, and writan þas naman on ælcre oflætan: Maximianus, Malchus, Iohannes, Martimianus, Dionisius, Constantinus, Serafion.\nþænne eft þæt galdor, þæt her æfter cweð, man sceal singan, ærest on þæt wynstre eare, þænne on þæt swiðre eare, þænne bufan þæs mannes moldan.\nAnd ga þænne an mædenman to and ho hit on his sweoran, and do man swa þry dagas; him bið sona sel.\nHer com in gangan, in spiderwiht, hæfde him his haman on handa, cwæð þæt þu his hæncgest wære, legde þe his teage an sweoran.\nOngunnan him of þæm lande liþan; sona swa hy of þæm lande coman, þa ongunnan him ða liþu colian.\nþa com in gangan dweores sweostar; þa geændade heo and aðas swor ðæt næfre þis ðæm adlegan derian ne moste, ne þæm þe þis galdor begytan mihte, oððe þe þis galdor ongalan cuþe.\nWið Wennum - Against a Wen\nWenne, wenne, wenchichenne, her ne scealt þu timbrien, ne nenne tun habben, ac þu scealt north eonene to þan nihgan berhge, þer þu hauest, ermig, enne broþer.\nUnder fot wolues, under ueþer earnes, under earnes clea, a þu geweornie.\nClinge þu alswa col on heorþe, scring þu alswa scerne awage, and weorne alswa weter on anbre.\nSwa litel þu gewurþe alswa linsetcorn, and miccli lesse alswa anes handwurmes hupeban, and alswa litel þu gewurþe þet þu nawiht gewurþe.\nWið Wæterælfadle - Against Water-Elf Disease\nGif mon biþ on wæterælfadle, þonne beoþ him þa handnæglas wonne and þa eagan tearige and wile locian niþer.\nDo him þis to læcedome: eoforþrote, cassuc, fone nioþoweard, eowberge, elehtre, eolone, merscmealwan crop, fenminte, dile, lilie, attorlaþe, polleie, marubie, docce, ellen, felterre, wermod, streawbergean leaf, consolde.\nofgeot mid ealaþ, do hæligwæter to, sing þis gealdor ofer þriwa: Ic benne awrat betest beadowræda, swa benne ne burnon, ne burston, ne fundian, ne feologan, ne hoppettan, ne wund waxsian, ne dolh diopian; ac him self healde halewæge, ne ace þe þon ma, þe eorþan on earce ace.\nSing þis manegum siþum: Eorþe þe onbere eallum hire mihtum and mægenum.\nGemyne ðu, mucgwyrt, hwæt þu ameldodest, hwæt þu renadest æt Regenmelde.\nðu miht wið III and wið XXX, þu miht wiþ attre and wið onflyge, þu miht wiþ þam laþan ðe geond lond færð.\nOnd þu, wegbræde, wyrta modor, eastan openo, innan mihtigu; ofer ðe crætu curran, ofer ðe cwene reodan, ofer ðe bryde bryodedon, ofer þe fearras fnærdon.\nEallum þu þon wiðstode and wiðstunedest; swa ðu wiðstonde attre and onflyge and þæm laðan þe geond lond fereð.\nStune hætte þeos wyrt, heo on stane geweox; stond heo wið attre, stunað heo wærce.\nStiðe heo hatte, wiðstunað heo attre, wreceð heo wraðan, weorpeð ut attor.\nþis is seo wyrt seo wiþ wyrm gefeaht, þeos mæg wið attre, heo mæg wið onflyge, heo mæg wið ðam laþan ðe geond lond fereþ.\nGemyne þu, mægðe, hwæt þu ameldodest, hwæt ðu geændadest æt Alorforda; þæt næfre for gefloge feorh ne gesealde syþðan him mon mægðan to mete gegyrede.\nþis is seo wyrt ðe wergulu hatte; ðas onsænde seolh ofer sæs hrygc ondan attres oþres to bote.\nWyrm com snican, toslat he man; ða genam Woden VIIII wuldortanas, sloh ða þa næddran, þæt heo on VIIII tofleah.\nþær geændade æppel and attor, þæt heo næfre ne wolde on hus bugan.\nFille and finule, felamihtigu twa, þa wyrte gesceop witig drihten, halig on heofonum, þa he hongode; sette and sænde on VII worulde earmum and eadigum eallum to bote.\nStond heo wið wærce, stunað heo wið attre, seo mæg wið III and wið XXX, wið feondes hond and wið færbregde, wið malscrunge manra wihta.\nNu magon þas VIIII wyrta wið nygon wuldorgeflogenum, wið VIIII attrum and wið nygon onflygnum, wið ðy readan attre, wið ðy runlan attre, wið ðy hwitan attre, wið ðy wedenan attre, wið ðy geolwan attre, wið ðy grenan attre, wið ðy wonnan attre, wið ðy wedenan attre, wið ðy brunan attre, wið ðy basewan attre, wið Wyrmgeblæd, wið wætergeblæd, wið þorngeblæd, wið þystelgeblæd, wið ysgeblæd, wið attorgeblæd, gif ænig attor cume eastan fleogan oððe ænig norðan cume oððe ænig westan ofer werðeode.\nIc ana wat ea rinnende þær þa nygon nædran nean behealdað; motan ealle weoda nu wyrtum aspringan, sæs toslupan, eal sealt wæter, ðonne ic þis attor of ðe geblawe.\nMugcwyrt, wegbrade þe eastan open sy, lombescyrse, attorlaðan, mageðan, netelan, wudusuræppel, fille and finul, ealde sapan.\nGewyrc ða wyrta to duste, mængc wiþ þa sapan and wiþ þæs æpples gor.\nMetrical Charm 11: A Journey Charm\nMetrical Charm 8: For a Swarm of Bees\nBeowulf -The Funeral of Scyld Scefing\nHim ða Scyld gewat to gescæphwile felahror feran on frean wære.\nHi hyne þa ætbæron to brimes faroðe, swæse gesiþas, swa he selfa bæd, þenden wordum weold wine Scyldinga, leof landfruma lange ahte.\nÞær æt hyðe stod hringedstefna, isig ond utfus, æþelinges fær.\nAledon þa leofne þeoden, beaga bryttan, on bearm scipes, mærne be mæste.\nÞær wæs madma fela of feorwegum, frætwa, gelæded; ne hyrde iccymlicor ceol gegyrwan hildewæpnum ond heaðowædum, billum ond byrnum; him on bearme læg madma mænigo, þa him mid scoldon on flodes æht feor gewitan.\nNalæs hi hine læssan lacum teodan, þeodgestreonum, þon þa dydon þe hine æt frumsceafte forð onsendon ænne ofer yðe umborwesende.\nþa gyt hie him asetton segen geldenne heah ofer heafod, leton holm beran, geafon on garsecg; him wæs geomor sefa, murnende mod.\nMen ne cunnon secgan to soðe, selerædende, hæleð under heofenum, hwa þæm hlæste onfeng.\n"Oft ic sceolde ana uhtna gehwylce\nWelund him be wurman wræces cunnade, anhydig eorl earfoþa dreag, hæfde him to gesiþþe sorge ond longaþ, wintercealde wræce; wean oft onfond, siþþan hine Niðhad on nede legde, swoncre seonobende on syllan monn.\nBeadohilde ne wæs hyre broþra deaþ on sefan swa sar swa hyre sylfre þing, þæt heo gearolice ongieten hæfde þæt heo eacen wæs; æfre ne meahte þriste geþencan, hu ymb þæt sceolde.\nWe þæt Mæðhilde monge gefrugnon wurdon grundlease Geates frige, þæt hi seo sorglufu slæp ealle binom.\nÐeodric ahte þritig wintra Mæringa burg; þæt wæs monegum cuþ.\nWe geascodan Eormanrices wylfenne geþoht; ahte wide folc Gotena rices.\nSæt secg monig sorgum gebunden, wean on wenan, wyscte geneahhe þæt þæs cynerices ofercumen wære.\nSiteð sorgcearig, sælum bidæled, on sefan sweorceð, sylfum þinceð þæt sy endeleas earfoða dæl.\nMæg þonne geþencan, þæt geond þas woruld witig dryhten wendeþ geneahhe, eorle monegum are gesceawað, wislicne blæd, sumum weana dæl.\nþæt ic bi me sylfum secgan wille, þæt ic hwile wæs Heodeninga scop, dryhtne dyre.\nAhte ic fela wintra folgað tilne, holdne hlaford, oþþæt Heorrenda nu, leoðcræftig monn londryht geþah, þæt me eorla hleo ær gesealde.\nBeowulf maðelode on him byrne scan, searonet seowed smiþes orþancum: Wæs þu, Hroðgar, hal.\nIc eom Higelaces mæg ond magoðegn; hæbbe ic mærða fela ongunnen on geogoþe.\nMe wearð Grendles þing on minre eþeltyrf undyrne cuð; secgað sæliðend þæt þæs sele stande, reced selesta, rinca gehwylcum idel ond unnyt, siððan æfenleoht under heofenes hador beholen weorþeð.\nþa me þæt gelærdon leode mine þa selestan, snotere ceorlas, þeoden Hroðgar, þæt ic þe sohte, forþan hie mægenes cræft minne cuþon, selfe ofersawon, ða ic of searwum cwom, fah from feondum.\nþær ic fife geband, yðde eotena cyn ond on yðum slog niceras nihtes, nearoþearfe dreah, wræc Wedera nið wean ahsodon, forgrand gramum, ond nu wið Grendel sceal, wið þam aglæcan, ana gehegan ðing wið þyrse.\nIc þe nu ða, brego Beorhtdena, biddan wille, eodor Scyldinga, anre bene, þæt ðu me ne forwyrne, wigendra hleo, freowine folca, nu ic þus feorran com, þæt ic mote ana ond minra eorla gedryht, þes hearda heap, Heorot fælsian.\nHæbbe ic eac geahsod þæt se æglæca for his wonhydum wæpna ne recceð.\nIc þæt þonne forhicge swa me Higelac sie, min mondrihten, modes bliðe, þæt ic sweord bere oþðe sidne scyld, geolorand to guþe, ac ic mid grape sceal fon wið feonde ond ymb feorh sacan, lað wið laþum; ðær gelyfan sceal dryhtnes dome se þe hine deað nimeð.\nWen ic þæt he wille, gif he wealdan mot, in þæm guðsele Geotena leode etan unforhte, swa he oft dyde, mægen Hreðmanna.\nNa þu minne þearft hafalan hydan, ac he me habban wile dreore fahne, gif mec deað nimeð.\nByreð blodig wæl, byrgean þenceð, eteð angenga unmurnlice, mearcað morhopu; no ðu ymb mines ne þearft lices feorme leng sorgian.\nOnsend Higelace, gif mec hild nime, beaduscruda betst, þæt mine breost wereð, hrægla selest; þæt is Hrædlan laf, Welandes geweorc.\nIs ðeos burch breome geond Breotenrice, steppa gestaðolad, stanas ymbutan wundrum gewæxen.\nWeor ymbeornad, ea yðum stronge, and ðer inne wunað feola fisca kyn on floda gemonge.\nAnd ðær gewexen is wudafæstern micel: wuniad in ðem wycum wilda deor monige, in deope dalum deora ungerim.\nIs in ðere byri eac bearnum gecyðed ðe arfesta eadig Cudberch and ðes clene cyninges heafud, Osuualdes, Engle leo, and Aidan biscop, Eadberch and Eadfrið, æðele geferes.\nIs ðer inne midd heom æðelwold biscop and breoma bocera Beda, and Boisil abbot, ðe clene Cudberte on gecheðe lerde lustum, and he his lara wel genom.\nEardiæð æt ðem eadige in in ðem minstre unarimeda reliquia, ðær monia wundrum gewurðað, ðes ðe writ seggeð, midd ðene drihnes wer domes bideð.